प्रदेश के 27 जिलों में 4 दिसम्बर से टी.बी. रोकने के लिये एक्टिव केस फाइंडिंग अभियान चलाया जा रहा है। आगामी 31 दिसम्बर तक चलने वाले इस अभियान में स्वास्थ्यकर्मी घर-घर जाकर टी.बी. के संभावित मरीजों को चिन्हित कर पास के डीएमसी केन्द्र (डेजिग्नेटेड माइक्रोस्कोपिक सेंटर) में खंखार की जाँच के लिये भेज रहे हैं। अभियान में अब तक 2 लाख से अधिक व्यक्तियों का सर्वेक्षण किया जा चुका है। इसमें लगभग 9 हजार संभावित मरीज मिले हैं, जिनके सेम्पल लेकर उसमें स्पूटन की जाँच की जा रही है। पॉजिटिव पाये गये मरीजों का उपचार आरंभ कर दिया गया है। अभियान में उन समुदायों पर विशेष ध्यान दिया जा रहा है जो आमतौर पर अस्पताल नहीं पहुँचते। शहरी क्षेत्र में निर्माणाधीन क्षेत्र, शरणार्थी शिविर, फुटपाथ पर रहने वाले, अनाथालय और जेल के कैदियों का परीक्षण किया जा रहा है। ग्रामीण एवं आदिवासी इलाकों में खदान में काम करने वाले श्रमिक, बुनकर, काँच उद्योग में काम करने वाले, कॉटन मिल वर्कर और पहुँचविहीन इलाकों में अभियान चलाया जा रहा है। क्षय रोग के लक्षण:- * दो सप्ताह से अधिक खाँसी या खंखार में खून आना * शाम के समय बुखार और रात में पसीना आना * भूख कम या नहीं लगना * छाती में दर्द होना, वजन कम होना तथा गले में गठान होना।